Un polițist local din Târgu Mureș îl acuză pe primarul Dorin Florea că l-a concediat pentru că a purtat un tricou cu inscripția ”Fără penali în funcții publice”

Un polițist local din Târgu Mureș a fost dat afară după un conflict cu primarul orașului. Împreună cu alți trei colegi, polițistul Florin Florea i-a reclamat la DNA și la alte parchete din Mureș, pe primarul Dorin Florea, pe consilierul personal al acestuia, Claudiu Sergiu Maior, dar și pe șeful Poliției Locale, Raul Dacian Matiș. Ziarul online Ardealnews.ro citează surse potrivit cărora, printre altele, primarul ar mai fi fost deranjat și de faptul că angajatul instituției a purtat un tricou pe care scria ”Fără penali în funcții publice”. Informația este confirmată de o altă publicație locală, msnews.ro.

Dorin Florea și Claudiu Sergiu Maior au fost reclamați de polițiști la DNA cu privire la faptul că ar fi dispus angajarea șoferilor lor la Poliția Locală, pentru ca aceștia să beneficieze de sporuri, normă de hrană mărită și diurnă.

Consilierul primarului mai este reclamat si pentru că în anul 2016, pe când era viceprimar, ar condiționat acordarea normei de hrană a polițiștilor locali de mutarea conturilor bancare ale acestora de la BRD la Bancpost, la sucursala unde soția sa, Raluca Maior, era director, mai scriu jurnaliștii de la ziarul citat. Aceasta a ajuns între timp director economic al operatorului de apă-canal Aquaserv, aflat sub controlul municipalității.

Potrivit dispoziției privind destituirea din funcția publică a polițistului local, semnată de primarul Florea, motivele oficiale invocate pentru concedierea acestuia țin de refuzul său de a-și îndeplini sarcinile de serviciu în Valea Rece, un cartier rău famat al orașului și de nerespectarea programului de lucru.

Un al treilea motiv invocat de Dorin Florea în documentul emis în urmă cu câteva zile este acela că polițistul ar fi denigrat imaginea instituției într-un interviu acordat ziarului Cuvântul liber, în calitate de lider al sindicatului instituției, încălcând codul de conduită al funcționarului public.

În interviul menționat, polițistul Florin Florea acuză însă ”discriminări pe criterii sindicale”

”În momentul de față, trei colegi, printre care și eu, membri ai sindicatului Prolex, am fost desemnați să executăm serviciul într-o zonă mai rău famată a Târgu-Mureșului, fără să fie respectate prevederile legale (…) conform căruora, o patrulă se constituie din cel puțin doi agenți. Noi am fost trimiși câte unul pe teren, să patrulăm, cu un program diferit față de al celorlalți colegi din același birou, cu zile de sâmbătă și duminică lucrate, ceea ce, ceilalți colegi nu o fac. Programul de lucru nu este de la ora 6 la 14 sau 7.30-15.30, ci de la 8 la 16, mai ales sâmbăta și duminica, sau, program de la ora 14 la ora 18 pe cartierul respectiv, de la ora 18 la ora 22, pe alt cartier, tot de unul singur”, a declarat polițistul pentru Ardealnews.ro.

Foto: Primarul Dorin Florea